Un copil de 14 ani din Teleorman a fost dat dispărut după ce nu s-a mai întors de la şcoală. Poliția face apel la populație
Un copil de 14 ani din comuna teleormăneană Nenciuleşti a fost dat dispărut, după ce, joi, nu s-a mai întors de la şcoală, anunţă IPJ Teleorman.
Poliţiştii îl caută pe copil, acesta fiind dat în urmărire la nivel naţional.
„În ziua de 09.05.2024, în jurul orei 12,00, Radoslav Alexandru Bogdan, de 14 ani, domiciliat în comuna Nenciuleşti, judeţul Teleorman, a plecat voluntar de la şcoala din localitate şi până în prezent nu a revenit. Semnalmente: aproximativ 1,50 m, circa 45 de kg, părul şaten, ochi albaştri, faţa ovală", precizează IPJ Teleorman.
Conform sursei citate, la momentul dispariţiei era îmbrăcat cu o geacă de culoare albastră şi blugi de culoare neagră.
Persoanele care deţin şi pot oferi informaţii ce pot conduce la depistarea minorului sunt rugate să sune la 112 sau să se adreseze celei mai apropiate unităţi de Poliţie.